和子瞻鳳翔八觀八首 詛楚文
作者：蘇轍
朝代：宋

paragraphs: 詛楚楚如桀，詛秦秦則紂。
桀罪使信然，紂語安足受。
牲肥酒醪潔，夸誕鬼不祐。
鬼非東諸侯，豈信辯士口。
碑埋祈年下，意繞章華走。
得楚不付孫，但爲劉季取。
吾聞秦穆公，與晉實甥舅。
盟鄭絕晉歡，結楚將自救。
使秦詛楚人，晉亦議其後。
諸侯迭相詛，禍福果誰有。
世人不知道，好古無可否。
何當投涇流，渾濁蓋鄙醜。